 Wachezaji wa Yanga wamekuwa wakikosa penalti kwenye mechi, jambo ambalo limemlazimu kocha Hans van Pluijm kuwa na sehemu ya mafunzo ya kupiga penalti kila baada ya mazoezi.Baada ya mazoezi ya jana ambayo yalikuwa yanasimamiwa na kocha Juma Mwambusi, kila mchezaji alitakiwa kupiga penalti moja ndipo Bossou akapaisha mpira, Kamusoko akapiga nje na Msuva penalti yake ikadakwa na Deo Munishi.Baada ya wachezaji wote kumaliza kupiga penalti kocha aliwataka wachezaji hao kurudia na safari hii walitakiwa kupiga penalti tatu mfululizo na kupata mbili na kupoteza moja kila mmoja.Wachezaji Amis Tambwe na Kelvin Yondani hawakumudu kufanya mazoezi muda wote kutokana na maumivu, hivyo kupewa mapumziko wakati wenzao wakiendelea na mazoezi.Pia wachezaji Juma Abdul na Mudathir Khamis hawakufanya mazoezi kutokana na kuwa wagonjwa. Akizungumzia hali zao, daktari wa Yanga, Shecky Mngazija, alisema Juma Abdul yupo kwenye vipimo wakati Mudathir alipata maumivu kiasi.